b'\n_START_ARTICLE_\nAmanda Palmer\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPalmer varttui Lexingtonissa Massachusettsissa ja opiskeli Wesleyan Universityss\xc3\xa4 Connecticutissa. My\xc3\xb6hemmin h\xc3\xa4n perusti teatteriesityksi\xc3\xa4 j\xc3\xa4rjest\xc3\xa4v\xc3\xa4n Shadowbox Collectiven ja ohjasi muun muassa ryhm\xc3\xa4n The Legendary Pink Dots -yhtyeen musiikkiin perustuvan tuotannon Hotel Blanc vuonna 2002. Lis\xc3\xa4ksi h\xc3\xa4n esiintyi \xe2\x80\x9dThe Eight Foot Bride\xe2\x80\x9d -nimisen\xc3\xa4 el\xc3\xa4v\xc3\xa4n\xc3\xa4 patsaana Yhdysvaltojen ohella my\xc3\xb6s Skotlannissa ja Australiassa. Palmerin nykyinen kotikaupunki on Boston, joka on yksi h\xc3\xa4nen kappaleidensa aiheista. Palmer on naimisissa kirjailija Neil Gaimanin kanssa.\n_START_SECTION_\nThe Dresden Dolls\n_START_PARAGRAPH_\nLokakuussa 2000 Palmer tapasi Brian Viglionen ja yhdess\xc3\xa4 he perustivat The Dresden Dolls -yhtyeen. Yhtye julkaisi kolme albumia, joista Palmer julkaisi my\xc3\xb6s nuottikirjat The Dresden Dolls Companion ja The Virginia Companion.\n_START_SECTION_\nSooloura\n_START_PARAGRAPH_\nPalmer julkaisi ensimm\xc3\xa4isen sooloalbuminsa Who Killed Amanda Palmer 16. syyskuuta 2008. Levyn nimi on viittaus Twin Peaks -televisiosarjaan, joka keskittyi Laura Palmer -nimisen hahmon kuolemaa seuraaviin tapahtumiin. Albumin tuotti Ben Folds, joka my\xc3\xb6s soittaa levyll\xc3\xa4. Muita vierailijoita levyll\xc3\xa4 ovat esimerkiksi East Bay Ray (Dead Kennedys) ja Annie Clark (St. Vincent). Kes\xc3\xa4ll\xc3\xa4 2009 ilmestyi lis\xc3\xa4ksi albumin nime\xc3\xa4 kantava kirja, joka sis\xc3\xa4lt\xc3\xa4\xc3\xa4 kuvia, joissa Palmer n\xc3\xa4ytt\xc3\xa4isi olevan murhattu. Kirjan p\xc3\xa4\xc3\xa4valokuvaaja on Kyle Cassidy ja tekstist\xc3\xa4 vastaa Neil Gaiman._NEWLINE_Kev\xc3\xa4\xc3\xa4ll\xc3\xa4 2009 Palmer palasi high schooliinsa Lexingtonissa ty\xc3\xb6skennell\xc3\xa4kseen vanhan ohjaajansa ja mentorinsa Steven Bogartin kanssa, ja yhdess\xc3\xa4 koulun oppilaiden kanssa he kehittiv\xc3\xa4t n\xc3\xa4ytelm\xc3\xa4n With the Needle that Sings in Her Heart. Se sai innoituksensa Neutral Milk Hotelin albumista In the Aeroplane Over the Sea sek\xc3\xa4 Anne Frankin p\xc3\xa4iv\xc3\xa4kirjasta.'